KIRJALLINEN KYSYMYS E-3150/97 komissiolle esittäjä(t): Klaus Lukas (NI) (13. lokakuuta 1997)

Aihe: Virka-autot

Pyydän komissiota kertomaan virka-autojen ja autonkuljettajien lukumäärän sekä näistä aiheutuvat vuotuiset kustannukset seuraavien yhteisön instituutioiden osalta:

1. Ispran tutkimuskeskus

2. Euroopan koulutussäätiö Torinossa

3. komission 120 toimistoa

4. komission 15 edustustoa ja niiden 8 sivutoimistoa

Voiko komissio kertoa myös virka-autojen ja johdon välisen suhteen (A3-virkamiehet ja sitä korkeammat)?

Milloin komissio aikoo vähentää näitä lukumääriä ja suositella henkilöstölleen suuresti kehuttujen, kansalaisia lähellä olevien julkisten kulkuneuvojen käyttämistä (ks. myös komission asiakirja KOM(95)0302 lopull.)?

Millaisten menettelyjen mukaan virka-autot jaetaan?

Kuinka usein ja millaisin menettelyin virka-autoja hankitaan?

Kuinka monta kilometriä virka-autoilla keskimäärin ajetaan?

Komission jäsenen Erkki Liikasen komission puolesta antama vastaus (25. marraskuuta 1997)

Ispran tutkimuskeskuksessa ja komission 15 edustustossa ei kenelläkään A3- tai sitä korkeammalla virkamiehellä ole käytössään virka-autoa. 141 edustustossa ja toimistossa edustuston päälliköllä tai maassa asuvalla neuvonantajalla on käytössään virka-auto palkkaluokasta riippumatta.

1. Ispran autokanta koostuu 89 kevyestä hyötyajoneuvosta postin, tavaroiden ja materiaalin kuljetusta varten sekä 25 raskaasta tavarankuljetusajoneuvosta (mukaan lukien radioaktiivisten ja ydinmateriaalien kuljetus). Autokantaan kuuluu myös 9 liikkuviksi laboratorioiksi varustettua ajoneuvoa, 2 ambulanssia ja 9 paloautoa hätätapausten varalta, 1 ajoneuvo turvahenkilöstölle sekä 1 auto (ilman kuljettajaa) virkamatkoja varten. Autokannan vuosikustannukset (käyttökustannukset ja ajoneuvojen uusimiskustannukset) ovat noin 200 000 ecua vuodessa.

2. Euroopan koulutussäätiöllä (Torino) on käytettävissään yksi ajoneuvo postin ja materiaalin kuljetusta varten. Sen hankintahinta on 12 000 ecua (1996) ja käyttökustannukset alle 2 000 ecua vuodessa.

3. Komission 141 edustuston ja toimiston autokanta koostuu 554 kevyestä hyötyajoneuvosta henkilöiden, postin, tavaroiden ja materiaalin kuljetusta varten. Näistä 141 on edustustojen päälliköiden ja maassa asuvien neuvonantajien edustusajoneuvoja, ja 89 nelivetoista ajoneuvoa on käytettävissä virkamatkoihin. Loput ovat virka-autoja. Eräissä edustustoissa käytetään pienoisbussityyppistä ajoneuvoa sekä tavaroiden että paikallisen henkilöstön kuljettamiseen siellä, missä julkiset liikenneverkot toimivat huonosti. Autokannan vuosikustannukset (käyttökustannukset ja ajoneuvojen uusimiskustannukset) ovat noin 2 400 000 ecua vuodessa.

Kehitysmaissa edustustoilla on käytössään maastoautot mukaan lukien yksi ajoneuvo kutakin virkamiestä kohden. Teollisuusmaissa edustuston päällikön (tai tarvittaessa apulaispäällikön ((Virallinen virkanimike (tätä nykyä Genevessä, Moskovassa, Tokiossa ja Washingtonissa). ))) edustusauton lisäksi käytössä on tavallisesti yksi tai kaksi virka-autoa virkamiesten lukumäärän mukaan sekä mahdollisesti pienoisbussi. Autotyypin valinta perustuu kunkin edustuston ja asemapaikan erityispiirteisiin. Käytännössä ajoneuvojen suurimman sylinteritilavuuden on oltava alle 2 000 kuutiosenttimetriä (cm3) ja alle 2 500 cm3 nelivetoisten osalta sekä enimmäiskustannusten alle 22 000 ecua.

Ajoneuvoja uusittaessa otetaan huomioon ajoneuvon ikä (5-7 vuotta ostopäivästä), ajokilometrit (100 000-150 000 km ajoneuvon kunnon mukaan) ja huoltokustannusten määrä. Ajoneuvojen käyttöedellytyksiä, huoltoa, hankinta- ja uusimisperusteita ja -ominaisuuksia koskevat komission sisäiset säännöt on vahvistettu 29. huhtikuuta 1996.

4. Jäsenvaltioiden pääkaupungeissa sijaitsevilla edustustoilla on käytössään kaksi ajoneuvoa, joista toinen on tarkoitettu edustustehtäviin ja toinen virkatehtäviin (tavaroiden ja henkilöiden kuljetukseen). Aluetoimistoilla on käytössään yksi auto kumpaakin tarkoitusta varten. Virka-auton käyttö on tiukasti rajattu edustustehtäviin kansallisten viranomaisten luona. Kaikki komissiota edustavat virkamiehet käyttävät kyseistä autoa.

Autotyypin valinta perustuu kunkin edustuston ja asemapaikan erityispiirteisiin. Käytännössä ajoneuvojen suurimman sylinteritilavuuden on oltava alle 2 000 cm3 ja enimmäiskustannusten alle 22 000 ecua. Ajoneuvoja uusittaessa otetaan huomioon ajoneuvon ikä (5-7 vuotta ostopäivästä) ja ajokilometrit (100 000-150 000 km ajoneuvon kunnon mukaan). Ajoneuvojen käyttöedellytyksiä, huoltoa, hankinta- ja uusimisperusteita ja -ominaisuuksia koskevat komission sisäiset säännöt ovat tutkittavina.